11 साल बाद फैसला आया; हरियाणा के पूर्व मंत्री ने 18 महीने की जेल काटी
Air Hostess Geetika Sharma Suicide Case - हरियाणा के बहुचर्चित एयर होस्टेस गीतिका सुसाइड केस में दिल्ली की राऊज एवेन्यू कोर्ट ने मंगलवार को विधायक गोपाल कांडा को बरी कर दिया।
हरियाणा के बहुचर्चित एयर होस्टेस गीतिका सुसाइड केस में दिल्ली की राउज एवेन्यू कोर्ट ने मंगलवार को विधायक गोपाल कांडा को बरी कर दिया। हरियाणा के गृह राज्य मंत्री रह चुके कांडा इस केस के मुख्य आरोपी थे।
वे इस मामले में 18 महीने जेल में भी रह चुके हैं। 11 साल बाद आए इस फैसले पर जब कांडा से प्रतिक्रिया मांगी गई तो उन्होंने हाथ जोड़े और कुछ नहीं कहा।
हालांकि बाद में गोपाल कांडा ने मीडिया से कहा- ''मेरे खिलाफ एक भी सबूत या कुछ नहीं था। यह सिर्फ और सिर्फ बनाया गया था। ये किस सोच से और क्यों बनाया गया था? ये कोर्ट ने आज फैसला दे दिया है। ये सबके सामने है।"
गोपाल कांडा के वकील RS मालिक ने कहा कि पहले दिन से ही उनके क्लाइंट के खिलाफ एविडेंस नहीं थे। कोर्ट ने कांडा के साथ उनकी एयरलाइंस कंपनी, MDLR कंपनी की मैनेजर अरूणा चड्‌ढा को भी इस केस में बरी कर दिया।
वहीं इस फैसले के बाद गीतिका के भाई अंकित ने कहा कि मैं अभी बात करने की स्थिति में नहीं हूं। अभी सोचूंगा कि हमें आगे क्या करना है?
गोपाल कांडा के लिए यह फैसला काफी राहत भरा रहा क्योंकि इस पर उनका राजनीतिक भविष्य टिका था। अगर कोर्ट दोषी ठहरा देती तो उनका विधायक पद जा सकता था।
गीतिका विधायक कांडा की एयरलाइंस में एयर होस्टेस के तौर पर काम करती थी। उसने 23 साल की उम्र में 5 अगस्त, 2012 को दिल्ली के अशोक विहार स्थित अपने ही फ्लैट में सुसाइड कर लिया था। गीतिका के परिवार ने गोपाल कांडा पर गीतिका को परेशान करने का आरोप लगाते हुए उसे ही मौत का जिम्मेदार बताया था।
4 पॉइंट में जानिए, गीतिका-गोपाल कांडा मामला
1. जूतों की दुकान से नेता बने कांडा
कुछ बरस पहले तक गोपाल कांडा की सिरसा में रेडियो रिपेयर की छोटी सी दुकान हुआ करती थी। इसके बाद कांडा ने जूते-चप्पल की दुकान खोली। दुकान चल पड़ी तो जूता फैक्ट्री खोल ली। इसके बाद राजनीति में पहचान बनानी शुरू कर दी। कांडा ने रियल एस्टेट का कारोबार भी शुरू कर दिया।
2. पिता के नाम पर एयरलाइंस कंपनी खोली
गोपाल कांडा ने 2008 में अपने पिता मुरलीधर लखराम के नाम पर गुड़गांव से MDLR एयरलाइंस कंपनी की शुरुआत की। हालांकि, बाद में विवाद होने पर इसे बंद कर दिया। इस दौरान कांडा की करीब 40 दूसरी कंपनियां चलती रहीं।
3. लड़कियों को भर्ती करना शुरू किया
इन्हीं कंपनियों में गोपाल कांडा ने लड़कियों को भर्ती करना शुरू कर दिया। छोटी उम्र की लड़कियों को बड़े पद देने शुरू कर दिए। इन्हीं में दिल्ली की गीतिका भी थी। गीतिका को पहले इंटरव्यू के बाद एयरलाइंस कपनी में सीधे केबिन क्रू का अपॉइंटमेंट लेटर दे दिया गया। 6 महीने बाद गीतिका 18 साल की हुई तो उसे एयरहोस्टेस बना दिया गया।
4. तीन साल में ट्रेनी से डायरेक्टर बनी गीतिका
इसके बाद गीतिका की तरक्की इतनी तेजी से हुई कि 3 साल में वह ट्रेनी से गोपाल कांडा की कंपनी में डायरेक्टर बन गई। इसके पीछे गोपाल कांडा को ही माना जाता है। हालांकि, दोनों के बीच अचानक कोई बात हुई तो गीतिका ने कांडा की कंपनी छोड़कर दुबई में नौकरी शुरू कर दी। इसके बाद उसे दिल्ली आने को मजबूर किया गया।
आगे पढ़ने से पहले आप इस पोल पर अपनी राय दे सकते हैं...
गीतिका ने सुसाइड नोट छोड़ा था
गीतिका शर्मा ने 5 अगस्त 2012 को दिल्ली के अशोक विहार स्थित अपने फ्लैट में सुसाइड कर लिया था। उसने फंदा लगाकर जान दे दी। पुलिस को गीतिका के घर से सुसाइड नोट मिला था, जिसमें उसने सुसाइड के लिए गोपाल कांडा और उसकी एयरलाइंस कंपनी, MDLR की मैनेजर अरूणा चड्‌ढा को जिम्मेदार ठहराया। गीतिका ने लिखा कि मैं अपने आप को खत्म कर रही हूं। मेरा विश्वास टूट गया है। मेरे साथ धोखा किया गया। गोपाल कांडा और अरूणा चड्ढा ने मेरा विश्वास तोड़ा।
कांडा को छोड़नी पड़ी कुर्सी
गीतिका के सुसाइड के समय गोपाल कांडा हरियाणा में CM भूपेंद्र हुड्‌डा की अगुआई वाली कांग्रेस सरकार में गृह राज्यमंत्री थे। गोपाल कांडा ने निर्दलिय विधायकों को अपने साथ मिलाकर हुड्‌डा सरकार को समर्थन दिया था। बदले में सरकार में उन्हें गृह राज्यमंत्री का पद मिला। गीतिका सुसाइड केस में नाम आने के बाद कांडा को मंत्री पद छोड़ना और तिहाड़ जेल में रहना पड़ा।
अब भाजपा सरकार को समर्थन दे रहे कांडा
गोपाल कांडा ने अपनी हरियाणा लोकहित पार्टी (हलोपा) बना रखी है। इसी पार्टी से वह सिरसा विधानसभा सीट से विधायक हैं। गोपाल कांडा ने मौजूदा समय में हरियाणा में मुख्यमंत्री मनोहर लाल की अगुवाई वाली BJP-JJP सरकार को समर्थन दे रखा है। उनके भाई गोविंद कांडा लगभग डेढ़ साल पहले BJP में शामिल हुए और ऐलनाबाद सीट पर हुए उपचुनाव में पार्टी के उम्मीदवार थे। गोपाल कांडा की हलोपा BJP की अगुवाई वाले NDA गठबंधन में शामिल है।
ये खबर भी पढ़ें...
गोपाल कांडा को सियासी जीवनदान:गीतिका सुसाइड केस से मंत्री की कुर्सी छिनी, दोबारा बन नहीं पाए, शाह के मंच पर थी नो एंट्री
कोर्ट के इस फैसले से 11 साल से राजनीतिक किनारे पर चल रहे गोपाल कांडा को जीवनदान मिल गया है। असल में गीतिका सुसाइड केस उनके सियासी रास्ते की सबसे बड़ी मुश्किल थी। इससे न केवल पहले उनकी मंत्री की कुर्सी गई बल्कि दूसरी बार मंत्री बनने की मंशा भी पूरी न हो सकी (पूरी खबर पढ़ें)
सियासी पिच पर खुलकर खेलेंगे कांडा: चौटाला फैमिली के गढ़ सिरसा में BJP लगा सकती है दांव; इनेलो-JJP के लिए चुनौती बनेंगे
बहुचर्चित गीतिका सुसाइड केस से बरी हुए सिरसा के MLA गोपाल कांडा अब खुलकर हरियाणा की सियासी पिच पर खेलेंगे। सबसे बड़ा सियासी असर सिरसा जिले में पड़ेगा जहां से गोपाल कांडा अपनी पार्टी हलोपा के सिटिंग MLA हैं। कांडा की हरियाणा के CM मनोहर लाल खट्‌टर से अच्छी ट्यूनिंग मानी जाती है। ऐसे में चौटाला परिवार का किला ध्वस्त करने के लिए BJP के लिए कांडा तुरुप का इक्का साबित हो सकते हैं (पूरी खबर पढ़ें)
गोवा के कैसीनो किंग हैं गोपाल कांडा: 70 करोड़ की चल-अचल संपत्ति; कैसीनो का नाम बिग ​​​​​​​डैडी, सिरसा में कई एकड़ का महल 
गीतिका सुसाइड केस में बरी होने वाले हरियाणा के पूर्व गृह राज्यमंत्री गोपाल कांडा करोड़पति हैं। 2019 के विधानसभा चुनाव में दाखिल एफिडेविट के मुताबिक कांडा के पास करीब 70 करोड़ रुपए की चल-अचल संपत्ति है। सिरसा में करीब ढाई एकड़ में उन्होंने अपना महल बनवा रखा है जिसके अंदर हेलीकॉप्टर उतरने तक की सुविधा उपलब्ध है (पढ़ें पूरी खबर)